জীবন ও জীবিকার জন্য সবুজ পরিবেশ ও পরিবেশ-বান্ধব ধরিত্রীর প্রয়োজনীয়তা এবং জীবজগৎ ও প্রকৃতির সুরক্ষায় জনসচেতনতা সৃষ্টির লক্ষ্যে ১৯৭৩ সাল থেকে বিশ্বব্যাপী প্রতিবছর ৫ জুন বিশ্ব পরিবেশ দিবস হিসেবে পালিত হয়ে আসছে। প্রতি বছরের ন্যায় বিশ্ব পরিবেশ দিবস ২০১৬ এর প্রতিপাদ্য হলো “বন্যপ্রাণী ও পরিবেশ, বাঁচায় প্রকৃতি বাঁচায় দেশ”। এর লক্ষ্য হলো ধরিত্রীর পরিবেশ, প্রতিবেশ এবং জীববৈচিত্র্য, বন ও বন্য প্রাণীকে সুরক্ষার মাধ্যমে বাসযোগ্য বিশ্ব গড়তে মানুষকে ব্যাপকভাবে সচেতন করা। উল্লেখ্য, ২০৩০ টেকসই উন্নয়ন লক্ষ্যমাত্রার অন্যতম লক্ষ্য হলো, পরিবেশ ও প্রতিবেশ রক্ষার মাধ্যমে বিশ্বকে বাসযোগ্য হিসাবে গড়ে তোলা। সুনির্দিষ্টভাবে লক্ষ্য ১৫ এর মাধ্যমে জীববৈচিত্র্য সংরক্ষণ, বন উজাড় রোধ করার মাধ্যমে মরুকরণ রোধ এবং ভূমি ক্ষয় হ্রাসে জোর প্রদান করা হয়েছে।